POROČILO KOMISIJE EVROPSKEMU PARLAMENTU IN SVETU o odhodkih EKJS Sistem zgodnjega opozarjanja št. 6/2013 /* COM/2013/0504 final */





KAZALO 1........... Proračunski postopek za EKJS za leto 2013................................................................... 3 2........... Namenski prejemki za EKJS.......................................................................................... 3 3........... Pojasnila k izvrševanju proračuna EKJS za leto 2013...................................................... 4 4........... Izvrševanje namenskih prejemkov za EKJS..................................................................... 6 5........... Zaključek....................................................................................................................... 7 Priloga 1: || Začasna poraba odobritev Ekjs do 30.4.2013 1. Uvod V Prilogi 1 je za obdobje od 16. oktobra 2012 do 30. aprila 2013 predstavljena raven dejanskega izvrševanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1]. 2. Namenski prejemki za EKJS Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike se štejejo prejemki, ki izvirajo iz finančnih popravkov na podlagi sklepov o potrditvi skladnosti obračunov, iz plačil zaradi nepravilnosti in iz dajatve za mleko, za namenske prejemke za financiranje odhodkov EKJS. Namenski prejemki se lahko v skladu s temi določbami uporabijo za financiranje katerih koli odhodkov EKJS. Če se del teh prejemkov ne porabi, se neporabljeni del samodejno prenese v naslednje proračunsko leto[2]. Proračun za EKJS za leto 2013 vključuje: najnovejše ocene Komisije glede potreb za financiranje predvidenih odhodkov za tržne ukrepe in neposredne pomoči ter ocene namenskih prejemkov, ki naj bi bili po pričakovanjih prejeti med zadevnim proračunskim letom, in prenesenega preostalega zneska namenskih prejemkov, ki je ostal na razpolago v prejšnjem proračunskem letu. Komisija je v svojem predlogu višine odobritev za EKJS v proračunu za leto 2013 upoštevala skupne pričakovane namenske prejemke in za PP 2013 zahtevala raven odobritev, izračunano tako, da so bili ocenjeni namenski prejemki odšteti od ocenjenih potreb. Proračunski organ je sprejel nov proračun EKJS, v katerem je upošteval pričakovane namenske prejemke. Ob pripravi proračuna za leto 2013 so razpoložljivi namenski prejemki po ocenah Komisije znašali 1 533 milijonov EUR, in sicer: – pričakovani namenski prejemki v proračunskem letu 2013 so bili ocenjeni na 628 milijonov EUR; pričakovani so bili prejemki iz popravkov pri potrditvi skladnosti obračunov in prejemki iz nepravilnosti v višini 389 milijonov EUR oziroma 161 milijonov EUR; prejemki iz dajatev za mleko so bili ocenjeni na 78 milijonov EUR; – znesek namenskih prejemkov, ki naj bi se prenesli iz proračunskega leta 2012 v 2013, je bil ocenjen na 905 milijonov EUR (vključno s preostalim zneskom sklada za prestrukturiranje sladkorne industrije, ocenjenim na 675 milijonov EUR). Komisija je v proračunu za leto 2013 te na začetku ocenjene prejemke v višini 1 533 milijonov EUR namenila dvema shemama, in sicer: – 500 milijonov EUR za operativna sredstva za organizacije proizvajalcev v sektorju sadja in zelenjave ter – 1 033 milijonov EUR za shemo enotnega plačila. Proračunski organ je v skladu s predlogom Komisije za ti dve shemi odobril sredstva v višini 267 milijonov EUR oziroma 30 635 milijonov EUR. Vsota zgoraj navedenih odobrenih proračunskih sredstev in namenskih prejemkov ustreza skupni oceni razpoložljivih odobritev v višini 767 milijonov EUR za operativna sredstva za organizacije proizvajalcev v sektorju sadja in zelenjave ter 31 668 milijonov EUR za shemo enotnega plačila. V Prilogi 1, ki prikazuje začasno izvrševanje proračuna za leto 2013 za obdobje do 30. aprila 2013, proračunska sredstva za člene za sektor sadja in zelenjave ter za ločene neposredne pomoči predstavljajo odobrena proračunska sredstva za navedeni shemi, ki znašajo 611 milijonov EUR oziroma 38 076 milijonov EUR, pri čemer niso upoštevani zgoraj navedeni namenski prejemki. Če prištejemo namenske prejemke za ta sektorja, znašajo skupne odobritve v proračunu za leto 2013 za sektor sadja in zelenjave 1 111 milijonov EUR, za sektor ločenih neposrednih pomoči pa 39 109 milijonov EUR. 3. Pojasnila k začasnemu izvrševanju proračuna EKJS za leto 2013 Raven začasnega izvrševanja proračuna za obdobje od 16. oktobra 2012 do 30. aprila 2013 je prikazana v Prilogi 1. Primerjana je s sestavo odhodkov na podlagi kazalnika, določenega v skladu z ureditvijo iz člena 20 Uredbe Sveta (ES) št. 1290/2005. V nadaljevanju je kratko pojasnilo v zvezi z nekaterimi proračunskimi členi, pri katerih se kažejo največje razlike med dejansko in pričakovano ravnijo izvrševanja proračuna za leto 2013. 3.1. Tržni ukrepi Črpanje odobritev za intervencije na kmetijskih trgih je bilo nekoliko večje – za 36,1 milijona EUR – od ravni odobrenih proračunskih sredstev, določene glede na vrednost kazalnika z dne 30. aprila 2013. To razhajanje je neto učinek poteka izvrševanja, predvsem v sektorju sadja, zelenjave in vina ter pri programih za hrano. 3.1.1. Programi za hrano (– 88,9 milijona EUR) Pri programu za najbolj ogrožene osebe je zaradi prevladujoče negotovosti glede prihodnosti programa večina držav članic preložila izvajanje programa za leto 2013 na poznejše mesece v letu, zato je bilo črpanje odobritev počasnejše, kot je bilo predvideno na podlagi vrednosti kazalnika. Ker pa je leto 2013 zadnje leto programa, obstaja na ravni držav članic pritisk, da se v tem letu proračun izvrši v celoti, zato je po mnenju Komisije ta razlika le začasna. 3.1.2. Sadje in zelenjava (+ 178,6 milijona EUR v primerjavi z odobritvami) Pri odobrenih proračunskih sredstvih je ta raven izvrševanja predvsem posledica odhodkov za operativna sredstva za shemo organizacij proizvajalcev, ki se financirajo z odobrenimi proračunskimi sredstvi in namenskimi prejemki za to shemo v proračunu za leto 2013 (opomba: podrobnosti so v točki 2.) Raven izvrševanja je posledica uporabe kazalnika za obdobje do 30. aprila 2013 za odobritve, ki ne vključujejo namenskih prejemkov za ta sektor. Komisija za zdaj meni, da bodo skupne odobritve za ta sektor zadostovale za kritje odhodkov, ki naj bi jih imele države članice leta 2013. Opomba * v preglednici začasnega izvrševanja v Prilogi 1 kaže, kakšno bi bilo stanje, če bi se kazalnik z dne 30. aprila 2013 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 611 milijonov EUR in namenski prejemki za ta sektor, ocenjeni na 500 milijonov EUR. Če bi kazalnik uporabili za skupna sredstva v višini 1 111 milijonov EUR, ki bodo predvidoma na razpolago za ta sektor, bi bila poraba le zanemarljivo premajhna, in sicer za 5,7 milijona EUR. 3.1.3. Proizvodi sektorja za pridelavo grozdja (– 33,7 milijonov EUR) Počasnejše črpanje odobritev za sektor za pridelavo grozdja izhaja iz počasnejšega izvrševanja proračunske ovojnice za sektor za pridelavo grozdja kot v preteklosti v nekaterih državah članicah, medtem ko kazalnik temelji na pretekli povprečni hitrosti izvajanja plačil. Vendar zaradi visoke ravni izvrševanja v tem sektorju v preteklosti ter ob upoštevanju prožnosti držav članic pri spreminjanju načrtovanih ukrepov in odhodkov znotraj njihovih nacionalnih programov Komisija za zdaj meni, da je ta razlika začasna, a še naprej pozorno spremlja izvajanje te sheme. 3.2. Neposredne pomoči Poraba odobritev za neposredne pomoči je bila v primerjavi z vrednostmi kazalnika z dne 30. aprila 2013 večja za 1 186,3 milijona EUR. 3.2.1. Ločene neposredne pomoči (+ 1 091,6 milijona EUR glede na odobrena sredstva) Glede odobrenih sredstev shema enotnega plačila (SEP) kaže preveliko porabo sredstev, kar je posledica uporabe kazalnika za obdobje do 30. aprila 2013 za odobritve proračunskih sredstev, ki ne vključujejo namenskih prejemkov za ta sektor. Izvrševanje sredstev na področju ločenih neposrednih pomoči (SEP in SAPS) je 30. aprila 2013 na enaki ravni kot stanje aprila 2012. Države članice so do zdaj v proračun že plačale približno 98 % in 97,4 % ocenjenih potreb za SEP oziroma SAPS[3]. Opomba * v preglednici začasnega izvrševanja v Prilogi 1 kaže, kakšno bi bilo stanje, če bi se kazalnik z dne 30. aprila 2013 uporabil za predvidena skupna odobrena proračunska sredstva za financiranje sektorja ločenih neposrednih pomoči. Kot je navedeno v točki 2, skupno financiranje, predvideno za ločene neposredne pomoči, sestavljajo odobrena proračunska sredstva v višini 38 076 milijonov EUR in namenski prejemki za ločene neposredne pomoči, ocenjeni na 1 033 milijonov EUR. Če bi se kazalnik uporabil za skupna sredstva v višini 39 109 milijonov EUR, ki bodo predvidoma na razpolago za ločene neposredne pomoči, bi ugotovljena previsoka poraba znašala 87,2 milijona EUR. Ta razlika izhaja iz načina določanja kazalnika SAPS (ki temelji na hitrosti plačil iz leta 2012, vendar upošteva dejanska plačila za prva dva meseca v letu), ki predstavlja 96,4 % v primerjavi z dejanskim izvrševanjem do 30. aprila 2013, ki predstavlja 97,4 %. Ob upoštevanju tega Komisija za zdaj pričakuje, da je to previsoko porabo na področju ločenih neposrednih pomoči mogoče obravnavati kot začasno ter da bodo razpoložljive odobritve in namenski prejemki zadostovali za kritje dejanskega izvrševanja za ta člen. Komisija še naprej pozorno spremlja stanje v tem sektorju. 3.2.2. Druge neposredne pomoči (+ 95,1 milijona EUR) Hitrejše črpanje odobrenih sredstev za druge neposredne pomoči je neto učinek hitrejšega izplačevanja za nekatere sheme, zlasti za premijo za krave dojilje, v primerjavi z vrednostjo kazalnika z dne 30. aprila 2013. Komisija za zdaj meni, da je to verjetno časovna razlika, vendar pozorno spremlja izvajanje te sheme in drugih ločenih neposrednih pomoči. 3.3. Revizija odhodkov za kmetijstvo 3.3.1. Potrditev obračunov iz preteklih let (+ 78,0 milijona EUR) Do 30. aprila 2013 države članice niso prijavile nobenih popravkov potrditev obračunov, saj Komisija ni sprejela nobenih sklepov o potrditvi obračunov. Sedanja raven izvrševanja izhaja iz ravni ustreznega kazalnika z dne 30. aprila 2013. Poudariti je treba, da je Komisija v dopolnilnem pismu za leto 2013 predlagala popravke zneskov v višini –56 milijonov EUR na podlagi povprečnega izvrševanja v preteklih letih, saj takšni popravki niso predvidljivi. V novem predlogu proračuna, oblikovanem novembra, je bil po neuspelem prvem spravnem postopku ta znesek povečan na –100 milijonov EUR. Po spravnem postopku 5. decembra 2012 je proračunski organ sprejel proračun za leto 2013, v katerem je bil ta znesek na koncu določen na –200 milijonov EUR. Komisija za zdaj meni, da pričakovani popravki iz njenih sklepov o potrditvi obračunov in zaradi nespoštovanja rokov za plačilo pomoči s strani držav članic ne bi zadostovali za kritje višjega zneska v višini 200 milijonov EUR. Komisija bo morala slej ko prej za zaprtje te proračunske postavke v letu 2013 posledični primanjkljaj negativnih proračunskih sredstev pokriti s prerazporeditvijo pozitivnih proračunskih sredstev iz drugih postavk. 4. Izvrševanje namenskih prejemkov za EKJS Preglednica v Prilogi 1 prikazuje, da so bili do 30. aprila 2013 zbrani namenski prejemki v višini 553,5 milijonov EUR, in sicer: – prejemki, ki izvirajo iz popravkov na podlagi sklepov o potrditvi skladnosti obračunov, so znašali 379,2 milijona EUR, pri čemer se do konca proračunskega leta pričakuje še nekaj dodatnih zneskov; – prejemki, ki izvirajo iz nepravilnosti, so znašali približno 95,5 milijona EUR, pri čemer se do konca proračunskega leta pričakujejo še dodatni zneski, in – do zdaj je bila zbrana večina prejemkov iz dajatev za mleko, ki znašajo približno 78,8 milijona EUR. Znesek namenskih prejemkov, ki so bili dejansko preneseni iz leta 2012 v leto 2013, je znašal 1 245,6 milijona EUR (vključno s preostalim zneskom iz začasnega sklada za prestrukturiranje sladkorne industrije v višini približno 755 milijonov EUR, potem ko so bila izvršena vsa plačila v okviru sklada). Ta znesek je znatno višji od prvotno ocenjenega zneska v višini 905 milijonov EUR. Tako znesek namenskih prejemkov, ki je na razpolago za financiranje odhodkov EKJS, na dan 30. aprila 2013 znaša 1 799,1 milijona EUR. Komisija za zdaj ocenjuje, da bi namenski prejemki, ki jih je še treba zbrati, znašali 74,5 milijona EUR (po ocenah naj bi bilo v proračunu za leto 2013 za 628 milijonov EUR namenskih prejemkov, od česar jih je bilo zbranih za 553,5 milijona EUR). 5. Zaključek Začasno izvrševanje proračunskih sredstev EKJS za leto 2013 za obdobje do 30. aprila 2013 kaže, da so mesečna povračila državam članicam za približno 1 287,9 milijona EUR presegla na kazalniku utemeljeno sestavo odhodkov za izvrševanje proračuna. To je večinoma zaradi splošnega dovoljenja, ki ga je odobrila Komisija za plačilo predplačil neposrednih pomoči od 16. oktobra 2012, ki zagotavljajo hitrejše plačevanje teh pomoči. Po pričakovanjih naj bi se s približevanjem plačilnega roka za te pomoči, tj. 30. junija 2013, izplačevanje upočasnilo. Na voljo so že namenski prejemki v višini 1 799,1 milijona EUR, v letu 2013 pa naj bi zbrali še 74,5 milijona EUR. Komisija za zdaj pričakuje, da bodo namenski prejemki, ki so na voljo, in tisti, ki naj bi bili zbrani med letom, zadostovali za financiranje operativnih skladov za organizacije proizvajalcev in sheme enotnega plačila, kakor je bilo prvotno predvideno ob pripravi proračuna za leto 2013, ter kakršne koli čezmerne porabe v drugih postavkah, kot je računovodska potrditev obračunov. [1] UL L 209, 11.8.2005, str. 1. [2] V členu 14 Uredbe (EU, Euratom) št. 966/2012 Evropskega Parlamenta in Sveta o finančnih pravilih, ki se uporabljajo za splošni proračun Unije, je določeno, da se notranji namenski prejemki prenesejo samo za eno leto. Zato se za dobro upravljanje proračuna ti namenski prejemki na splošno porabijo najprej, pred odobrenimi sredstvi zadevnega proračunskega člena. [3] Raven izvrševanja sredstev na področju ločenih neposrednih pomoči je izračunana kot odstotek potreb, vključenih v proračun, kar vključuje znesek namenskih prejemkov za SEP.